विश्वकै पुरानो मध्येको मुलुक नेपालले आफ्नो स्वतन्त्रता र स्वाभिमान प्रति गर्व गर्दै आएको छ । तथापी वि.स. २००७ सालमा प्रजातन्त्रको स्थापना भएपछि नेपालमा छिमेकी मुलुक भारतले देखाउँदै आएको रवैया र अनावश्यक हस्तक्षेपलाई स्वाभिमानी नेपाली जनताले स्वीकार्न सकिरहेका छैनन् । झनै पछिल्लो १५ बर्ष त नेपालको चरम अस्थिरता र जटिल राजनीतिको कारक नेपाली जनताले भारतलाई ठान्दै आएका छन् । नेपालमा नयाँ संविधान निर्माण प्रति भारतले देखाएको असन्तुष्टि र तराई मधेसको आन्दोलनप्रति प्रत्यक्ष सहानुभूति गर्दै भारतले थोपरेको नाकाबन्दीले नेपाललाई थप चिढ्याएको छ । यो समय भनेको नेपाल र भारतबीचको सम्वन्ध सवै भन्दा खराव अवस्था भएको टिप्पणी हुन थालेको छ । यो अवस्थालाई हल गर्न सरकारलाई आवश्यक सुझाव, सिफारिस र आधार तयार गर्न गठित विज्ञ समूहका संयोजक तथा परराष्ट्र विद् डा. भेषबहादुर थापाको भनाईमा यो समूहले दुई मुलुकबीचको तनाव कम गर्न रचनात्मक भूमिका निर्वाह गर्नेछ ।
